**Nahliadanie** – znamená nazretie do informačného systému (programu, spisového materiálu) obsahujúceho osobné údaje fyzických osôb s možnosťou čítania prípadne robenia si poznámok, okrem fotokópií, či scanovania.

**Oboznamovanie sa** – znamená, že oprávnená osoba môže byť informovaná a poučená o všetkých skutočnostiach a osobných údajov „viažúcich“ sa na dotknutú osobu

**Získavanie** – jedná sa o oprávnenie na „prijatie“ osobných údajov od dotknutej osoby na vopred vymedzený a konkrétne daný účel spracúvania

**Zhromažďovanie** – je „nakopenie“, sústredenie všetkých získaných osobných údajov o fyzickej osobe do databázy, resp. informačného systému (aplikačného a programového vybavenia alebo spisu, zložky)

**Šírenie** – preposielanie osobných údajov iným oprávneným osobám napríklad prostredníctvom mailovej komunikácie

**Zaznamenávanie** – zapisovanie osobných údajov do informačného systému (aplikačného a programového vybavenia alebo spisu, zložky)

**Usporadúvanie** – zoraďovanie, chronologické upravovanie osobných údajov fyzických osôb v informačnom systéme (aplikačného a programového vybavenia alebo spisu, zložky)

**Prepracúvanie** – vykonávanie opráv a úprav osobných údajov dotknutých osôb *bez možnosti ich vymazania*

**Zmena** – vykonávanie opráv a úprav osobných údajov dotknutých *osôb s možnosťou ich vymazania*

**Vyhľadávanie** – možnosť „hľadania“ osobných údajov dotknutých osôb v aktuálnych databázach *ako aj* v archívnych dokumentoch a informačných systémoch

**Prehliadanie** - možnosť „hľadania“ osobných údajov dotknutých osôb *iba v* aktuálnych databázach okrem archívnych dokumentov a informačných systémov

**Preskupovanie** – vytváranie nového usporiadania, resp. zoskupenia, databázy s osobnými údajmi dotknutých osôb

**Kombinovanie** – „spájanie“, „prepájanie“ viacerých databáz (zostáv) s osobnými údajmi dotknutých osôb spracúvaných na rovnaký účel spracúvania navzájom medzi sebou

**Premiestňovanie** – možnosť oprávnenej osoby prenášať osobné údaje „z miesta na miesto“, napríklad premiestňovanie aktuálnych spisov do archívu, resp. aktuálnej databázy do zálohy na USB kľúč, CD nosič a jeho následnú archiváciu

**Využívanie** – táto spracovateľská operácia je uvedená ako povinnosť oprávnenej osoby využívať osobné údaje iba a výhradne na plnenie vopred vymedzeného účelu spracúvania

**Uchovávanie** – „zachovanie“ databáz obsahujúcich osobné údaje dotknutých osôb počas celej doby nutnej na archiváciu *bez možnosti likvidácie*

**Kopírovanie** – je vykonávanie duplikátov, „kópií“ dokumentov obsahujúce osobné údaje

**Blokovanie** - znamená pozastavenie spracúvanie osobných údajov, počas ktorého možno vykonať len také operácie s osobnými údajmi, ktoré sú nevyhnutné na splnenie povinnosti uloženej zákonom o ochrane osobných údajov. Blokovanie osobných údajov je založené na dočasnej alebo trvalej báze.

**Likvidácia** - zrušenie alebo zničenie osobných údajov tak, aby sa z nich osobné údaje nedali reprodukovať. Likvidáciu osobných údajov možno vykonať napríklad rozložením, vymazaním alebo fyzickým zničením hmotných nosičov, na ktorých sa osobné údaje nachádzajú

**Cezhraničný prenos** - je prenos osobných údajov mimo územia Slovenskej republiky a na územie Slovenskej republiky.

**Poskytovanie** - je odovzdávanie osobných údajov inému prevádzkovateľovi (príjemcovi), ktorý *ich ďalej spracúva* (kontrolné orgány, sociálna poisťovňa, zdravotná poisťovňa)

**Sprístupňovanie** - je oznámenie osobných údajov alebo umožnenie prístupu k nim osobe, ktorá *ich ďalej už nespracúva*

**Zverejňovanie** - je publikovanie, uverejnenie alebo vystavenie osobných údajov na verejnosti prostredníctvom masovokomunikačných prostriedkov, verejne prístupných počítačových sietí, verejným vykonaním alebo vystavením diela podľa autorského zákona verejným vyhlásením, uvedením vo verejnom zozname, v registri alebo v operáte, napríklad podľa katastrálneho zákona ich umiestnením na úradnej tabuli alebo na inom verejne prístupnom mieste

**Iné** – ak máte za to, že vaše oprávnené osoby môžu vykonávať aj iné spracovateľské operácie, ktoré nie sú uvedené v týchto vysvetlivkách, je možné ich uviesť do tejto kolonky

**Neobmedzený prístup** – majú udelený väčšinou konatelia spoločností, riaditelia organizácií a inštitúcií, ktorí majú právo vykonávať všetky spracovateľské operácie s osobnými údajmi

**Spracovateľské operácie uvedené v pracovnej náplni** – pokiaľ pracovná náplň, ktorú máte vypracovanú je podrobná, teda obsahuje naozaj všetky úkony, ktoré môže oprávnená osoba vykonávať s osobnými údajmi dotknutých osôb, môžete sa na ňu v poverení a poučení oprávnenej osoby odvolať.